এক ওভারে ৩ উইকেট শামির, রঞ্জিতে বাংলার বোলারদের দাপট

স্পোর্টস ডেস্ক: নতুন রঞ্জি ট্রফি (Ranji Trophy 2025-26) মরসুমের প্রথম দিনেই উজ্জ্বল মহম্মদ শামি (Mohammad Shami)। উত্তরাখণ্ডের বিরুদ্ধে ৩৭ রান দিয়ে তিন উইকেট নিলেন তিনি। এই তিন উইকেট এল এক ওভারেই। বাংলার পেসারদের দাপটে ২১৩ রান অল আউট উত্তরাখণ্ড। জবাবে দিনের শেষ এক উইকেট হারিয়ে আট রান করেছে বাংলা (Bengal)। প্রথম বলেই প্যাভিলিয়নে ফেরত গিয়েছেন অধিনায়ক অভিমন্যু ঈশ্বরন।

শামির নেওয়া তিন উইকেট অবশ্য টপ অর্ডার ব্যাটাররা নয়। উত্তরাখণ্ডের অষ্টম, নবম ও দশম উইকেট তোলেন তিনি। প্রতিপক্ষ ব্যাটিং লাইন আপ ধসানোর প্রধান কারিগর বরং সূরয সিন্ধু জয়সওয়াল (Suraj Sindhu Jaiswal) এবং ঈশান পোড়েল (Ishan Porel)। জয়সওয়াল চার এবং পোড়েল তিন উইকেট নিয়েছেন। আর এক জাতীয় দলের ছাপওয়ালা পেসার আকাশ দীপ ১৬ ওভার বল করে একটাও উইকেট পাননি।

আরও পড়ুন: ক্যারিবিয়ান ড্রেসিং রুমে গম্ভীর, কী পরামর্শ দিলেন?

শামি আর আকাশ দীপ (Akash Deep) নতুন বলে শুরু করেছিলেন। কিন্তু উত্তরাখণ্ডকে প্রথম ধাক্কা দেন প্রথম পরিবর্ত হিসেবে আসা ঈশান পোড়েল। তিনি এবং জয়সওয়ালই পাহাড়ি রাজ্যের ব্যাটিংয়ে ধস নামান। শেষবেলায় পরপর তিন উইকেট তুলে ঝাঁপ নামিয়ে দেন শামি।

প্রসঙ্গত, মঙ্গলবারই অস্ট্রেলিয়া সফরে জায়গা না পাওয়া নিয়ে তুমুল অসন্তোষ প্রকাশ করেন ভারতের তারকা পেসার। তিনি বলেন, “ফিটনেসের ব্যাপারে ভারতীয় দল আমার সঙ্গে কোনও যোগাযোগ করেনি। আমি তো এ ব্যাপারে ওদের যোগাযোগ করব না— ওদের জিজ্ঞাসা করতে হবে। যদি আমি চারদিনের খেলা খেলতে পারি তাহলে ৫০ ওভারের ম্যাচ কেন খেলতে পারব না? যদি আমি ফিট না হতাম তাহলে এনসিএ-তে (NCA) থাকতাম, এখানে রঞ্জি ট্রফি খেলতাম না।”